Bujuran kalang kabut bubuhan hakim di pangadilan imbah tahu hakim SAg Juntakjuntak SH Mhum siup alias samaput tahiyut kukus. Bubuhan hakim mahakim hanya kawa tanganga, sualnya kadada saikung-ikung bisa manulungi. Untung ada Julak Ibus nang bapiragah bisa manulungi si Juntakjuntak, atau bisa mananambai (mengobati).
Maka pasang aksilah si Ibus handak manulung Juntakjuntak, sidin babacaan dahulu, muntungnya karinyum-karinyum mambaca sagala macam mantra. Sampai mantra hantu balauu dibaca sidin. Bujur-bujur cagatan bulu awak urang nang mandangar mantra hantu balauu itu, karan hanyar sakali mantra itu dibaca sudah mambawa angin dingin.
Tapi anih bin nyata, imbah Julak Ibus mambaca mantra hantu balauu tiga kali, muha sidin baubah habang pas banar wadai dadar gulung hangit. Imbah muha Ibus habang nang kaya dadar gulung hangit. Sidin cagat badiri. Bubuhan hakim wan jua pangunjung sidang cagat badiri jua mangulilingi Ibus, sambil dalam hati batakun, apa pulang nang di-ulah Julak Ibus?
Nang tahu kalakuan Julak Ibus tatawa dalam hati.
“biasanya imbah Julak Ibus mambaca mantra hantu balauu, sidin pasti badiri. Imbah badiri sidin pasti batungging manunggingi nang siup…”
Dasar bujur, Julak Ibus imbah badiri, hanya sakitar samenit badiri. Hakim Juntakjuntak kalihatan bagarak tangannya nang kaya urang handak bapuat. Tapi Juntakjuntak kada jadi bapuat, inya taguling pulang, siup pulang. Itu artinya mantra hantu balauu Julak Ibus kada mampan.
Maka bubuhan hakim di pangadilan wawaluhan itu kian habut malihat mantra Julak Ibus kadada mampan. Malah hakim Juntakjuntak talihat batambah liut dalam siupnya. Bahkan Juntakjuntak baliuran. Bubuhan hakim nang tadi panda gair-gair (takut/cemas) wan jiwa Juntakjuntak batambah gair.
Tantu saja bubuhan hakim mandasak Julak Ibus supaya lakas-lakas ma-ampihakan Hakim juntakjuntak sapaput.
“Ayu pak, lajui,” jar bubuhan hakim sarantak (serentak).
“Sabar,” sahut Julak Ibus.
Lalu tadangar urang lain bapandir garunuman.
“Ini pasti hakim Juntakjuntak disurupi hantu balauu nang tadi dikiyau Ibus,” jar urang itu bapiragah tahu.
“Bararti hakim Juntakjuntak kada siup…, tapi kasurupan hantu balauu gampiran si Ibus,” jar nang lain lagi.
Batambah kipuhlah bubuhan hakim mandangar pandapat-pandapar liar itu. Batambah camuhlah (kacaulah) kaadaan hakim Juntakjuntak nang ditarka kasurupan hantu balauu.
Ada nang manyaranakan kiyau bininya supaya hantu balauu bukah wan jua kaluar pada raga Juntakjuntak. Nang ngarannya hari itu kadaan kacau balau, maka ada haja hakim nang mau mangiyau bini Juntakjuntak, yaitu nyunya (nyonya) Juntakjuntak nang rumahnya di subalah pangadilan.
Maka harat banar ha pulang. Si Nyunya Juntakjuntak minta di antar bica (becak) ka gadung pangadilan, padahal bajalan batis hanya babarapa langkah sampai tumatan rumah si nyunya ka gadung pangadilan. Karana itu parmintaan nang kada kawa kada dihakuni, maka tapaksa bica dikiyau gasan ma-antar si nyunya Juntakjuntak.
Apa nang tajadi, imbah si nyunya Juntakjuntak sampai ka pangadilan naik bica? Nunya manangis manggaraung malihat lakinya sapaput baliuran.
“Ada apa ini? Kanapa lakiku siup nang kaya ini?” jar si nyunya kalang kabut imbah malihat lakinya siup, kadua bijinya mata Juntakjuntak talihat nang putihnya haja ka atas.
Kalu handak tahu apa nang diulah bini hakim Juntakjuntak imbah tahu lakinya samaput? Baca sambungan kisah waluh ini di sambungan kisah ngaramput Julak Ibus… #(kony fahran)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn zsm_Latn jav_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn